CELEX: 52015PC0557
Language: mt
Date: 2015-11-10
Title: Proposta għal DEĊIŻJONI TA’ IMPLIMENTAZZJONI TAL-KUNSILL li tawtorizza lill-Ungerija biex tapplika miżura li tidderoga mill-Artikolu 193 tad-Direttiva 2006/112/KE dwar is-sistema komuni ta’ taxxa fuq il-valur miżjud

IL-KUMMISSJONI EWROPEA
            Brussell, 10.11.2015
            COM(2015) 557 final
            2015/0257(NLE)
            Proposta għal
            DEĊIŻJONI TA’ IMPLIMENTAZZJONI TAL-KUNSILL
            li tawtorizza lill-Ungerija biex tapplika miżura li tidderoga mill-Artikolu 193 tad-Direttiva 2006/112/KE dwar is-sistema komuni ta’ taxxa fuq il-valur miżjud
            
               
         
         
            
               MEMORANDUM TA’ SPJEGAZZJONI
            
            
               1.IL-KUNTEST TAL-PROPOSTA
            
            
               •Ir-raġunijiet għall-proposta u l-għanijiet tagħha
            
            
               
                  Skont l-Artikolu 395(1) tad-Direttiva 2006/112/KE tat-28 ta’ Novembru 2006 dwar is-sistema komuni ta’ taxxa fuq il-valur miżjud
                     1
                   (minn hawn ’il quddiem “id-Direttiva tal-VAT”), il-Kunsill, huwa u jaġixxi unanimament fuq proposta mill-Kummissjoni jista’ jawtorizza lil kwalunkwe Stat Membru biex japplika miżuri speċjali għal deroga mid-dispożizzjonijiet ta’ dik id-Direttiva, sabiex tiġi ssimplifikata l-proċedura tal-ġbir tal-VAT jew sabiex jiġu evitati ċerti tipi ta’ evażjoni jew ta’ evitar tat-taxxa.
               
               
                  Permezz ta’ ittri rreġistrati mal-Kummissjoni fit-23 ta’ Diċembru  2014 u fit-8 ta' Mejju 2015, l-Ungerija talbet l-awtorizzazzjoni biex tapplika miżura li tidderoga mill-Artikolu 193 tad-Direttiva tal-VAT. B’konformità mal-Artikolu 395(2) tad-Direttiva tal-VAT, permezz ta’ ittra tat-2 ta’ Lulju 2015, il-Kummissjoni infurmat lill-Istati Membri l-oħra bit-talba tal-Ungerija. Permezz ta’ ittra tas-7 ta’ Lulju 2015, il-Kummissjoni nnotifikat lill-Ungerija li kellha l-informazzjoni kollha li qieset li kellha bżonn għall-valutazzjoni tat-talba.
               
               
                  L-Ungerija għarrfet lill-Kummissjoni li hija kkonfrontata bi skemi ta’ frodi fis-settur tal-provvista tal-persunal, b’mod partikolari fejn għandhom x'jaqsmu l-aġenziji tal-impjiegi temporanji u l-organizzazzjonijiet li jipprovdu servizzi simili, bħall-kooperattivi tal-iskejjel li l-membri tagħhom iwettqu xogħol għal partijiet terzi. Madwar 1 000 kumpanija huma reġistrati bħala aġenziji tal-impjiegi temporanji fl-Ungerija.
               
               
                  Għadd ta’ impriżi fis-settur huma membri tal-assoċjazzjonijiet nazzjonali Ungeriżi (eż. l-Assoċjazzjoni Nazzjonali Ungeriża tal-Aġenziji tal-Impjiegi Temporanji u l-Assoċjazzjonijiet Nazzjonali tal-Kooperattivi tal-Iskejjel) u din is-sħubija, skont l-Ungerija, tipprovdi ċerta garanzija li dawn l-impriżi joperaw b’mod legali. Madankollu, għadd konsiderevoli ta' impriżi mhumiex membri ta’ xi Assoċjazzjoni Nazzjonali u hija partikolarment f'din il-kategorija, skont l-Ungerija, li 40 % sa 50 % mill-impriżi jwettqu attivitajiet frodulenti.
               
               
                  Dawn il-frodi għandhom forom differenti, bħall-provvista fittizja ta’ servizzi jew ta’ fatturi foloz, iżda l-forma ewlenija tal-evażjoni tinvolvi l-fatturazzjoni tal-provvisti segwita mill-għajbien tal-fornitur mingħajr il-ħlas tat-taxxa lill-awtoritajiet fiskali, iżda wara li jkun ta lill-konsumatur fattura valida għat-tnaqqis tal-VAT. L-Ungerija kkalkulat li, fl-2014, il-frodi tal-VAT f’dan is-settur kienu madwar EUR 22 500 000.
               
               
                  Waħda mill-karatteristiċi tal-provvista ta' dan it-tip ta’ servizzi hija li ma hemmx verament bżonn ta' investimenti kbar jew ta' għarfien speċjalizzat. Għalhekk, huwa relattivament faċli biex wieħed jistabbilixxi negozju bħal dan li mbagħad jisparixxi wara perjodu qasir. Minħabba l-investimenti limitati, il-VAT irċevut mingħand il-klijenti spiss tisboq sewwa l-VAT deduċibbli fuq dawn l-investimenti jew, b’mod iktar ġenerali, fuq l-input. Għalhekk, meta dawn l-impriżi, li ma jkollhomx assi jew ikollhom ftit li xejn, jisparixxu, il-VAT mhux deduċibbli fuq l-input tkun biss spiża żgħira. Isir diffiċli jew impossibbli biex wieħed jirkupra l-ammont totali tal-VAT mhux imħallsa.
               
               
                  Minkejja ċerti miżuri ta’ kontroll li ġew introdotti (eż. aktar superviżjoni u kontrolli fuq ir-reġistrazzjoni tal-kumpaniji l-ġodda), l-Ungerija ddikjarat li mhijiex f’pożizzjoni li tiġġieled b'suċċess il-frodi f’dan is-settur. Għaldaqstant, qed titlob biex, b’deroga mir-regola ġenerali tal-Artikolu 193 tad-Direttiva tal-VAT, tiġi awtorizzata li għal dan is-settur tapplika l-mekkaniżmu tar-reverse charge sabiex mhux il-fornitur imma l-klijent taxxabbli jkun responsabbli għall-VAT dovuta fuq il-provvista fid-dikjarazzjoni tal-VAT tiegħu. Tali klijent, sakemm ikollu dritt sħiħ ta' tnaqqis, ikollu jiddikjara u jnaqqas simultanjament il-VAT li tikkorrispondi għall-provvista; jiġifieri effettivament ma jkunx qed isir ħlas tal-VAT lit-Teżor. Minħabba f'hekk, il-fornituri frodulenti ma jkunux jistgħu jgħibu bil-VAT. Barra minn hekk, l-utenti tas-servizz, kif qed tifhem il-Kummissjoni abbażi tal-informazzjoni mill-Ungerija, ġeneralment ikunu aktar konformi minn dawn il-fornituri. Għalhekk, il-miżura proposta se jkollha wkoll l-effett li l-obbligi tal-VAT jiġu ttrasferiti min-negozji ż-żgħar, anqas affidabbli, lil persuni taxxabbli akbar li huma aktar konformi. Fl-istess ħin, ma ġie identifikat l-ebda riskju li l-frodi jiġu ttrasferiti lil Stati Membri li ma japplikawx din il-miżura. Bl-istess mod, mhux previst li l-frodi jiġu ttrasferiti għal-livell tal-bejgħ bl-imnut, billi t-tip ta’ servizz normalment ma jkunx iddestinat għall-konsum finali.
               
               
                  Ta' min jinnota li d-Direttiva tal-VAT diġà tipprevedi l-applikazzjoni fakultattiva tal-mekkaniżmu tar-reverse charge fir-rigward tal-forniment tal-persunal (l-Artikolu 199(1)(b) tad-Direttiva tal-VAT). Din il-possibbiltà hija essenzjalment limitata għas-settur tal-proprjetà immobbli (l-Artikolu 199(1)(a) tad-Direttiva tal-VAT) iżda l-isfond tal-għażla fid-Direttiva huwa komparabbli għal dak ta’ din it-talba. Għalhekk, il-miżura ta' deroga proposta għandha tkun applikabbli biss għas-sitwazzjonijiet li mhumiex diġà koperti mid-Direttiva tal-VAT.
               
               
                  Fl-aħħar nett, il-Kummissjoni ġiet infurmata li l-Ungerija diġà bdiet tapplika d-deroga mitluba mingħajr ma stenniet l-adozzjoni tad-Deċiżjoni tal-Kunsill abbażi ta’ din il-proposta.
               
            
            
               2.IL-BAŻI ĠURIDIKA, IS-SUSSIDJARJETÀ U L-PROPORZJONALITÀ
            
            
               •Bażi legali
            
            
               L-Artikolu 395 tad-Direttiva tal-VAT.
            
            
               •Is-sussidjarjetà (għal kompetenza mhux esklużiva) 
            
            
               Meta titqies id-dispożizzjoni tad-Direttiva tal-VAT li fuqha hija bbażata l-proposta, il-proposta taqa' fil-kompetenza esklussiva tal-Unjoni. Għalhekk, il-prinċipju tas-sussidjarjetà ma japplikax.
            
            
               •Il-proporzjonalità
            
            
               
                  Il-proposta tikkonforma mal-prinċipju tal-proporzjonalità għar-raġunijiet li ġejjin.
               
            
         
         
            
               
                  Id-Deċiżjoni tikkonċerna awtorizzazzjoni mogħtija lil Stat Membru fuq talba tiegħu stess u ma tikkostitwixxi l-ebda obbligu.
               
               
                  Minħabba l-kamp ta’ applikazzjoni limitat tad-deroga, il-miżura speċjali hija proporzjonata mal-għan li qed jiġi segwit, jiġifieri li tiġi miġġielda l-evażjoni fiskali. Il-proposta ma tmurx lil hinn minn dak li hu meħtieġ għall-ġlieda kontra l-frodi f’settur speċifiku.
               
            
            
               •L-għażla tal-istrument
            
            
               
                  Skont l-Artikolu 395 tad-Direttiva tal-VAT, deroga mir-regoli komuni tal-VAT hija possibbli biss bl-awtorizzazzjoni tal-Kunsill li jkun qiegħed jaġixxi b'mod unanimu fuq proposta mill-Kummissjoni. Barra minn hekk, Deċiżjoni tal-Kunsill hija l-aktar strument adattat peress li tista' tiġi indirizzata lil Stati Membri individwali.
               
            
            
               3.IR-RIŻULTATI TAL-EVALWAZZJONIJIET EX POST, TAL-KONSULTAZZJONIJIET TAL-PARTIJIET IKKONĊERNATI U TAL-VALUTAZZJONIJIET TAL-IMPATT
            
            
               •Il-konsultazzjonijiet tal-partijiet ikkonċernati
            
            
               
                  Din il-proposta hija bbażata fuq talba li għamlet l-Ungerija u tirrigwarda biss lil dan l-Istat Membru.
               
            
            
               •Il-ġbir u l-użu tal-għarfien espert
            
            
               
                  Ma kienx hemm bżonn ta’ għarfien espert estern.
               
            
            
               •Valutazzjoni tal-impatt
            
            
               
                  Id-Deċiżjoni għandha l-għan li tiġġieled il-frodi tal-VAT b’rabta mal-provvisti tal-persunal billi timponi li l-VAT dovuta tkun ir-responsabbiltà tar-riċevitur taxxabbli tas-servizz.
               
               
                  Għalhekk, se jkollha impatt potenzjalment pożittiv fuq l-irċevuti tal-VAT peress li l-fornituri frodulenti ma jkunux jistgħu jibqgħu jgħibu bl-ammont tal-VAT li rċevew mingħand il-klijenti tagħhom skont ir-regoli normali.
               
            
            
               4.L-IMPLIKAZZJONIJIET BAĠITARJI
            
            
               
                  Il-proposta mhu se jkollha l-ebda implikazzjoni negattiva għall-baġit tal-UE .
               
            
            
               5.ELEMENTI OĦRA
            
            
               
                  Il-proposta tinkludi klawżola ta' estinzjoni; terminu preskrittiv awtomatiku li huwa stabbilit għall-31 ta’ Diċembru 2017.
               
            
            
               2015/0257 (NLE)
            
            
               Proposta għal
            
            
               DEĊIŻJONI TA’ IMPLIMENTAZZJONI TAL-KUNSILL
            
            
               li tawtorizza lill-Ungerija biex tapplika miżura li tidderoga mill-Artikolu 193 tad-Direttiva 2006/112/KE dwar is-sistema komuni ta’ taxxa fuq il-valur miżjud
            
         
         
            
               IL-KUNSILL TAL-UNJONI EWROPEA,
            
            
               Wara li kkunsidra t-Trattat dwar il-Funzjonament tal-Unjoni Ewropea, 
            
            
               Wara li kkunsidra d-Direttiva tal-Kunsill 2006/112/KE tat-28 ta' Novembru 2006 dwar is-sistema komuni ta' taxxa fuq il-valur miżjud
                  2
               , u b'mod partikolari l-Artikolu 395(1) tagħha,
            
            
               Wara li kkunsidra l-proposta mill-Kummissjoni Ewropea,
            
            
               Billi:
            
            
               (1)Permezz ta’ ittri rreġistrati mal-Kummissjoni fit-23 ta’ Diċembru 2014 u fit-8 ta’ Mejju 2015, l-Ungerija talbet l-awtorizzazzjoni biex tintroduċi miżura speċjali ta’ deroga mill-Artikolu 193 tad-Direttiva 2006/112/KE fir-rigward tal-persuna responsabbli għall-ħlas tat-taxxa fuq il-valur miżjud (VAT).
            
            
               (2)Il-Kummissjoni infurmat lill-Istati Membri l-oħra bit-talba tal-Ungerija, permezz ta' ittra tat-2 ta' Lulju 2015. Permezz ta' ittra tas-7 ta' Lulju 2015, il-Kummissjoni nnotifikat lill-Ungerija li kellha l-informazzjoni kollha li qieset meħtieġa biex tikkunsidra t-talba.
            
            
               (3)L-Artikolu 193 tad-Direttiva 2006/112/KE jipprevedi li l-persuna taxxabbli li tforni l-merkanzija jew is-servizzi, bħala regola ġenerali, tkun responsabbli għall-ħlas tal-VAT lill-awtoritajiet tat-taxxa. L-iskop tad-deroga mitluba mill-Ungerija hu li tagħmel ir-riċevitur responsabbli għall-ħlas tal-VAT fir-rigward tal-provvista tal-persunal.
            
            
               (4)Skont l-Ungerija, għadd ta’ kummerċjanti fis-settur tal-aġenziji tal-impjiegi temporanji jwettqu attivitajiet frodulenti billi jipprovdu servizzi mingħajr ma jħallsu l-VAT lill-awtoritajiet tat-taxxa. Peress li dan it-tip ta’ attività mhux neċessarjament jirrikjedi input jew investiment kbir, il-VAT li dawn l-aġenziji jirċievu spiss jisboq sewwa l-VAT deduċibbli li jkunu ħallsu lill-fornituri tagħhom. Għadd ta’ dawn l-aġenziji, li spiss ma jkollhomx assi jew ikollhom ftit li xejn, jgħibu wara perjodu qasir ta’ anki ftit xhur biss, sabiex l-irkupru tal-VAT mhux imħallsa tkun diffiċli jew impossibbli.
            
            
               (5)Id-deroga telimina l-opportunità għal dik il-forma ta’ evażjoni tat-taxxa billi, f’tali każijiet, il-persuna li jingħatawlha dawn is-servizzi tkun il-persuna responsabbli għall-ħlas tal-VAT, . Għal għadd ta’ sitwazzjonijiet tal-provvista tal-persunal, enumerati fl-Artikolu 199(1)(a) tad-Direttiva 2006/112/KE, diġà huwa possibbli li r-riċevitur ikun indikat bħala l-persuna responsabbli għall-ħlas tal-VAT. Il-miżura ta' deroga hija għalhekk applikabbli għas-sitwazzjonijiet tal-provvista tal-persunal li mhumiex diġà koperti mid-Direttiva 2006/112/KE.
            
            
               (6)Id-deroga mhux se jkollha effett ħażin fuq ir-riżorsi proprji tal-Unjoni li jirriżultaw mill-VAT,
            
            
               ADOTTA DIN ID-DEĊIŻJONI: 
            
            
               Artikolu 1
            
            
               B’deroga mill-Artikolu 193 tad-Direttiva 2006/112/KE, l-Ungerija hija awtorizzata li tistipula li l-persuna responsabbli għall-ħlas tal-VAT tkun il-persuna taxxabbli li jsirulha l-provvisti tal-persunal, li tkun twettaq attivitajiet differenti minn dawk koperti mill-Artikolu 199(1)(a) tad-Direttiva 2006/112/KE.
            
            
               Artikolu 2
            
            
               Din id-Deċiżjoni tiskadi fil-31 ta’ Diċembru 2017.
            
            
               Artikolu 3
            
            
               Din id-Deċiżjoni hija indirizzata lill-Ungerija.
            
            
               Magħmul fi Brussell,
            
            
               
                     Għall-Kunsill
               
            
         
         
            
               
                     Il-President
               
            
         
         
            
                  
                     (1)
                  ĠU L 347, 11.12.2006, p. 1.
               
               
                  
                     (2)
                  ĠU L 347, 11.12.2006, p. 1.